It-tħassib ta' diversi familji minħabba l-kirjiet li qegħdin jogħlew huwa wkoll fuq l-aġenda tal-Gvern li għall-baġit li ġej qed iħejji iktar miżuri maħsuba biex jiġġieled il-faqar. Tkellem dwar dan il-Prim Ministru Joseph Musca meta kien qed jieħu sehem fil-programm Għandi Xi Ngħid imxandar ilbieraħ. Spjega kif, filwaqt li sa erba' snin ilu l-ikbar tħassib kien jirriżulta mill-kontijiet tad-dawl u l-ilma, illum huma diversi dawk li qed jinkwetaw kif se jlaħħqu mal-kirja tal-post tagħhom għax, filwaqt li l-Gvern raħħas il-kontijiet tal-enerġija, jirriżulta li l-privat żied il-prezz tal-kirjiet anke minħabba li d-domanda żdiedet sforz ta' tkabbir ekonomiku bla preċedent. Iżda mhux biss, il-Maltin qed jikkompetu ma' barranin għall-istess kirjiet u f'ċerti każi kien hemm ukoll abbużi minn sidien li ddikjaraw it-taxxa fuq min kera l-post. Quddiem dan kollu l-Gvern qed janalizza x'azzjoni jista' jieħu. "Allura inti jekk għandek post li fejn qabel kont tikrih bi €300 fix-xahar issa jiswa €500 fix-xahar, u l-istess nies aktarx isibuha diffiċli biex jixtru post għax il-bank ma jsellifhomx għax għandhom kuntratt definit, allura bħalissa flimkien ma' Louis Grech (Deputat Prim Ministru) għandna grupp ta' kordinament li qed naraw kif noħorġu għall-baġit li ġej numru ta' miżuri kontra l-faqar," żvela l-Prim Ministru. Tnaqqis fid-dejn Tkellem ukoll dwar id-dejn nazzjonali. F'jum fejn sar magħruf li Malta rreġistrat ir-raba' l-akbar tnaqqis fid-dejn nazzjonali minn fost il-pajjiżi kollha tal-Unjoni Ewropea. Skont il-Eurostat, fl-ewwel kwart tal-2016, id-dejn nazzjonali ta' Malta naqas għal 65.3% tal-Prodott Domestiku Gross. Dan ifisser tnaqqis ta' kważi 3.3% fir-rata ta' dejn ta' pajjiżna meta mqabbel ma' sena qabel. Fil-programm il-Prim Ministru tkellem ukoll dwar il-liġijiet maħsuba biex tissaħħaħ il-governanza, ir-riforma fil-mod kif jinħatru l-ġudikanti, is-suċċessi fil-qasam tal-impjiegi u t-traffiku, fost oħrajn. Enfasizza li dawn huma kollha temi li jiġbru l-aħħar żmien ta' ħidmet il-Gvern, li kellu wkoll l-isfidi tiegħu. "Għan-nies kienu żminijiet pożittivi ħafna. Ix-xogħol kompla jikber, kellna l-ikbar tkabbir ekonomiku fl-istorja, il-pagi għolew, il-faqar naqas, servizzi ngħataw, pensjonijiet għolew, imma kellna wkoll il-kwistjoni tal-Panama, u kwistjonijiet politiċi li kienu diffiċli mal-Gvern. Mhux se ninħeba wara subgħajja u ngħid li mhux se nindirizzawhom. Jien irrid li l-pożittiv jibqgħu jħossuh in-nies u li n-negattiv nitgħallmu minnu. Nitgħallem jien l-ewwel wieħed minnhom," iddikjara l-Prim Ministru.